Komisijos reglamentas (EB) Nr. 690/95
1995 m. kovo 30 d.
iš dalies keičiantis Reglamentą (EB) Nr. 1091/94, nustatantį tam tikras išsamias Tarybos reglamento (EEB) Nr. 3528/86 dėl Bendrijos miškų apsaugos nuo oro taršos įgyvendinimo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1986 m. lapkričio 17 d. Tarybos reglamentą (EEB) Nr. 3528/86 dėl Bendrijos miškų apsaugos nuo oro taršos [1] su paskutiniais pakeitimais, padarytais Reglamentu (EEB) Nr. 2157/92 [2], ypač į jo 3 straipsnio 2 dalį,
kadangi pagal Reglamento (EEB) Nr. 3528/86 2 straipsnio 1 dalies trečią įtrauką Bendrijos sistemos tikslas - padėti valstybėms narėms vykdyti intensyvų nuolatinį miškų ekosistemų stebėjimą pastoviuose apskaitos bareliuose;
kadangi pagal Reglamento (EEB) Nr. 3528/86 2 straipsnio 2 dalį valstybės narės turi siųsti Komisijai duomenis, surinktus iš pastovių apskaitos barelių tinklo, skirto intensyviam nuolatiniam stebėjimui;
kadangi valstybės narės šį tinklą įrengė pagal Komisijos reglamento (EB) Nr. 1091/94 [3] I priedą; kadangi bendra duomenų pateikimo metodika ir forma, skirta nuolatiniam lajos būklės, dirvožemio ir lapijos būklės stebėjimui, prieaugio ir iškritų matavimams buvo nustatyta Reglamento (EB) Nr. 1091/94 III-IV prieduose;
kadangi iškritų lygio matavimai ir meteorologinių parametrų monitoringas yra jau įregistruoti, duomenų pateikimo bendroji metodika ir forma turi būti įtrauktos į Reglamentą (EB) Nr. 1091/94;
kadangi šiame reglamente numatytos priemonės atitinka Miškininkystės nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1091/94 iš dalies keičiamas taip:
1. Į II priedo 2a formą įtraukiamos šios priemonės:
"Sukurti ir vykdyti iškritų lygio matavimų sistemą
Sukurti ir vykdyti meteorologinių parametrų monitoringą".
2. III priedo II. 5 punktas keičiamas taip:
"II.5. Duomenų perdavimas
Valstybės narės Komisijai šią informaciją apie kiekvieną apskaitos barelį siunčia pagal standartinę formą (žr. VII priedo 3a ir 3b formas)."
3. VIIa priedas keičiamas pagal šio reglamento priedą.
4. Šio reglamento II ir III priedai yra pridedami kaip VIII ir IX priedai.
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1995 m. kovo 30 d.